text: Lottomillionær i Varde
  25 juli 2016 kl. 10.55
  Lørdag fik en kunde på en tankstation i Varde forsødet sin weekend en del, da vedkommende vandt over to en halv millioner kroner.
  For en kunde på tankstationen på Sønderbro 2 i Varde lader sommeren til at blive ganske indbringende. Lørdag var der nemlig gevinst på en lottokupon købt på tanken. Dermed ligger der nu 2.659.237 kroner og venter på at vinderen melder sig.
  - Vi har ikke hørt fra vedkommende endnu, men det er ganske normalt. Det kan jo være en person på ferie. Ellers tjekker personen måske først sin kupon næste gang der skal tankes, siger informationsmedarbejder hos Danske Spil Morten Hedegaard Hansen til TV SYD.
  Ifølge Danske Spil er de fleste vindere hurtige til at melde sig hos Danske Spil og deres bank, når de først har tjekket deres kupon. Skulle kuponen blive væk inden udbetalingen, mister vinderen nemlig gevindsten.
  
  